
Informacija apie Komisijos 2016 m. sausio 13 d. posėdyje nagrinėtus klausimus ir priimtus sprendimus

Komisijos 2016 m. sausio 13 d. posėdyje buvo nagrinėjamas Juozo Bujos kreipimosi „Dėl Lietuvos Respublikos asmenų, nukentėjusių nuo 1939-1990 metų okupacijų, teisinio statuto įstatymo pakeitimo“ pripažinimo peticija klausimas ir buvo nuspręsta šį kreipimąsi pripažinti peticija ir priimti ją nagrinėti.
Pareiškėjas siūlo „inicijuoti Seime Lietuvos Respublikos asmenų, nukentėjusių nuo 1939-1990 m. okupacijų, teisinio statuso įstatymo 71 straipsnio 5 punkto pakeitimą „abu žuvę tėvai“ į punktą „žuvo vienas iš tėvų“. 
Lietuvos Respublikos asmenų, nukentėjusių nuo 1939-1990 metų okupacijų, teisinio statuto įstatymo 71 straipsnyje „Buvę beglobiai vaikai“ nustatyta, kad buvusiais beglobiais vaikais pripažįstami:
1) pasipriešinimo 1940–1990 metų okupacijoms dalyvių, žuvusių kovos lauke ar suėmimo metu, nužudytų ar mirusių tardymo ar kalinimo metu, nuteistų mirties bausme, jei bausmė įvykdyta, nepilnamečiai vaikai (įvaikiai), likę be tėvų globos;
2) pasipriešinimo 1940–1990 metų okupacijoms dalyvių likę be tėvų (įtėvių) globos nepilnamečiai vaikai (įvaikiai), jeigu jų abu tėvai (įtėviai) arba turėtas vienintelis iš tėvų (įtėvių) tuo metu priklausė ginkluoto pasipriešinimo struktūroms ir gyveno nelegaliai, taip pat jeigu vienas iš tėvų (įtėvių) buvo miręs, žuvęs, dingęs be žinios, kalėjo ar buvo ištremtas, o kitas priklausė ginkluoto pasipriešinimo struktūroms ir gyveno nelegaliai;
3) politinių kalinių vaikai (įvaikiai), jeigu jie abiejų tėvų (įtėvių) arba turėto vienintelio iš tėvų (įtėvių) kalinimo metu (taip pat jeigu vienas iš tėvų (įtėvių) buvo miręs, dingęs be žinios ar ištremtas, o kitas kalėjo) buvo nepilnamečiai;
4) nepilnamečiai vaikai, kurie Antrojo pasaulinio karo metu ar vėliau be tėvų pasitraukė iš Vokietijos Rytprūsių krašto karo veiksmų zonos į Lietuvos teritoriją ir šiuo metu yra Lietuvos Respublikos piliečiai;
5) nepilnamečiai vaikai, kurių abu tėvai (įtėviai) buvo nužudyti represinių, baudžiamųjų akcijų ar okupacinės valdžios ir represinių struktūrų vykdytų slaptų operacijų ar partizaninio karo aplinkybių nulemtų veiksmų metu arba įkalinimo metu mirė;
6) paimtų priverstiniams darbams asmenų be tėvų globos likę vaikai (įvaikiai), jeigu jie abiejų tėvų buvimo priverstiniuose darbuose metu (taip pat jeigu vienas iš tėvų buvo miręs, dingęs be žinios ar kalėjo) buvo nepilnamečiai.

Pažymėtina, kad jeigu asmeniui yra pripažįstamas buvusio beglobio vaiko statusas, jis įgyja teisę pagal Lietuvos Respublikos valstybinių pensijų įstatymo 11 straipsnio 1 dalies 2 punktą gauti nukentėjusių asmenų valstybinę pensiją, kuri yra 58 Eur dydžio.

